Levítico 18
Wachoka k'añu juchanac jan lurañjjata
1Tatitusti Moisesaruw parläna; aqham saraquïnwa:
2“Israelitanacarusti aqham saraquim: “Nayätwa Tatitu Diosapajja.
3“Jan Egipto marcan sarnakäwinacaparjama jacapjjamti, cawquïri marcantejj jumanacajj jacapcäyäta. Janiraqui Canaán oraken sarnakäwinacaparjamasa sarnakapjjamti, cawquïri orakerutejj nayajj jacapjjañanacamataqui irpapcsma uca orakena, janiraqui uca marcan sarnakäwinacaparjama jacapjjamti.
4“Nayan arsutanacajjaru phokhapjjam, uqhamarac leyinacajjsa phokhapjjaraquim, ucanacarjama sarnakapjjam. Nayätwa jumanacan Tatitu Diosamajja.
5“Nayan arsutanacajjsti, uqhamarac leyinacajjsa phokhapjjapunim. Cawquïri jaketejj ucanaca phokcani ucasti jacaniwa. Nayätwa Tatitojja.
6“Janipuniw cawquïri jakesa pachpa familiapana utjiri warmirojj jac'achasiñapäquiti uca warmimpi jucha lurañataquejja. Nayätwa Tatitojja.
7“Janiraqui awquimarusa ñankhachcamti, taycamaru warmisisajja; uqhamarusa taycamawa, janiraquiw jupampejja jucha lurañamajj waquisquiti.
8“Jan awquimarojj ñankhachamti, warmiparu warmisisajja.
9“Janipuni cullacamarojj warmisimti; ucajja awqui toketsa cullacamäscpan jan ucajj tayca toketsa cullacamäscpan; utamana nacirïpasa jan ucajj yakha chekana nacirïpasa, janipuniw jupampejj jucha lurañamajj waquisquiti.
10“Jan jumapachajj ñankha lurasimti imill wawa allchhimaru warmisisajja, ucajj yokaman wawapäscpasa jan ucajj phochamana wawapäscpasa. Janipuniw jupampi jucha lurañamajj waquisquiti.
11“Janipuni awquiman warmipana phuchaparojj warmisimti. Jupasti awquimana jathasitawa, uqhamarusa cullacamaraquiwa. Janipuniw jupampi jucha lurañamajj waquisquiti.
12“Jan awquiman cullacaparojj warmisimti, jupasti tiamawa, uqhamarus pachpa awquiman wilapat wilapaniraquiwa uca laycu.
13“Jan taycaman cullacaparojj warmisimti, jupajj pachpa taycamana wilapat wilapanïtapa laycu, uqhamarus tiamawa.
14“Jan tiomarojj ñankhachamti warmiparu warmisisajja, jupasti tiamawa.
15“Jan yojjch'amarojj warmisimti, jupasti yokaman warmipawa; janipuniw jupampi jucha lurañamajj waquisquiti.
16“Janiraqui jilamarus ñankhachamti, warmiparu warmisisajja.
17“Janipuni mä warmimpejja wachoka jucha lurasa sarnakamti, ni uca warmina phuchapampisa ni allchhipampisa, ucajj yokapan phuchapäpasa, jan ucajj phuchapan phuchapäscpasa, janipuni ucampejja jucha luramti. Uca luräwisti sinti jan wali luräwiwa, pachpa familiätap laycu.
18“Jan warmiman cullacaparojj warmisimti, janiraqui jupampejj wachoka juchsa luramti warmima jacasquipanjja, jan ucasti cullacpurwa jan walt'añaru puriyäta.
19“Phajjsi wilani warmimpisti janipuni jucha luramti.
20“Jake masiman warmipampisti janipuni iquintamti, janiraqui jupampejja wachoka juchsa luramti, uqhamat jan k'añuchasiscañamataqui.
21“Janipuni wawanacamjja Moloc sat diosarojj sacrificiot loktamti. Janiraqui uqham lurasajj Diosan sutipsa ñankhachamti. Nayaquïtwa Tatitojja.
22“Jan mä chachampejj warmimpjama iquintamti. Uqham chachapur iquintañajj sinti jan wali k'añu luräwiwa.
23“Janiraqui animalanacampisa wachoka jucha luramti, jan uqhamat k'añuchasiscañamataqui. Janiraquiw mä warmisa animalanacampejj wachoka jucha lurañapäquiti. Ucajj sinti jan wali k'añu luräwiwa.
24“Janipuni ucanacampejja k'añuchasipjjamti. Cawquïri marcanactejj nayajj jumanac nayrakatata ananuccä ucanacasti uca luräwinacampiwa k'añuchasipjjejja, 25uca quipcaraquiwa jupanacan orakenacapasa k'añuchata uñjasjjaraquejja, ucampisa nayajj jupanacarojj uca ñankha luratanacapatjja cuenta wayt'aracta ucatwa jupanacarojj uca orakenacajj apanucjjejja take ucan jaquirinacarojja. 26Ucampisa jumanaca, israelitanacajja, uqhamarac cawquïri yakha marcat jutasina jumanac taypina jaquiri jakenacasa, nayan arsutanacajjaru uqhamaraqui leyinacajjarusa phokhasa sarnakapjjam, janiraqui uca k'añu luräwinacjja lurapjjamti, cuntejj uca jakenacajj lurapcän ucanaca. 27Cawquïri jakenacatejj jumanacat nayräjja aca oraken jacapcän ucanacajj take uca k'añu luräwinacwa lurapjjänjja, uca lurapjjatap laycuraquiwa uca orakesa k'añuchata uñjasiraquïnjja. 28¡Uca orakesti janiraqui jumanacarojj apanucpati cunjämtejj uca jakenacarojj apanuccänjja uqhama, cawquïrinacatejj jumanacat nayra jacapcän ucanacarojja! 29Cawquïri jaketejj uca k'añu luräwinaca lurascani ucanacasti jakenac taypitjja jiwayatäjjaniwa. 30Uca laycu, nayan arunacajja phokhasa sarnakapjjam, janiraqui cuna k'añu luräwinaca lurasatejj jumanacat nayräjja jaquiri jakenacajj sarnakapjjäna ucanacarojj puripjjamti, janiraqui ucanacampisa k'añuchasipjjamti. Nayätwa jumanacan Tatitu Diosamajja” sasa.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn